b"\n_START_ARTICLE_\nMedea (tragedie)\n_START_SECTION_\nStykket\n_START_PARAGRAPH_\nEuripides producerede Medea som en del af en trilogi, hvor de andre to dramaer er de nu tabte Filoktetes og Diktys, afsluttende med satyrspillet Theristai. Det blev opf\xc3\xb8rt f\xc3\xb8rste gang ved Dionysosfesten i Athen i 431 f.Kr.. Det vandt tredjeprisen (af tre priser) i konkurrence med Euforion, Aischylos' s\xc3\xb8n, og Sofokles.  Stykket er det n\xc3\xa6st\xc3\xa6ldste af digterens 17 fuldst\xc3\xa6ndige tragedier. Euripides var n\xc3\xa6r eller m\xc3\xa5ske over 50 \xc3\xa5r, da han skrev det.\n_START_SECTION_\nHandling\n_START_PARAGRAPH_\nTragedien er baseret p\xc3\xa5 myten om Jason og Medea fra Kolkis (i dagens Georgien). Medea er datter af kong Aietes, niece til troldkvinden Kirke, og barnebarn af solguden Helios. Handlingen foreg\xc3\xa5r i Korinth, hvortil Medea, en barbarisk, og Jason er flygtet efter at have stj\xc3\xa5let det gyldne skind i Kolkis fra Medeas fader, kong Aietes. Jason har ved handlingens begyndelse netop forladt Medea for at gifte sig med Glavke, datteren af kong Kreon af Korinth, og handlingen udvikler hendes sorg og h\xc3\xa6vnplaner. Handlingen fokuserer hovedsageligt p\xc3\xa5 Medea. Medea finder sin position i den gr\xc3\xa6ske verden truet og vil h\xc3\xa6vne sig. Det giver stykket pr\xc3\xa6g af at v\xc3\xa6re det mest Sofokleanske af Euripides' bevarede skuespil. Det er bem\xc3\xa6rkelsesv\xc3\xa6rdig at b\xc3\xa5de Medea og Jason kan ses som den tragiske helt. Hun bestemmer sig for at dr\xc3\xa6be Glavke ved at for\xc3\xa6re hende et forgiftet diadem af guld. Alt g\xc3\xa5r som planlagt, og tillige d\xc3\xb8r kong Kreon, da han pr\xc3\xb8ver at redde datteren. For at straffe Jason yderligere dr\xc3\xa6ber hun ogs\xc3\xa5 deres f\xc3\xa6lles b\xc3\xb8rn."